GiliGold/VAD_KnessetCorpus huggingface dataset:
טלי שמואלי:
 אנחנו פועלים למתן מענה חירום במרפאות שלנו ובמערך העצמאים שלנו, ובמקביל אנחנו מאוד מנסים לשמור על השגרה, כולל reaching out למטופלים עם severe mental illness כדי לבדוק שהם באמת מטופלים ומקבלים את המענה שהם צריכים
טלי שמואלי:
     מיום שני שאחרי השבת השחורה למכבי יש מוקד של בריאות הנפש במלונות ים המלח
טלי שמואלי:
 אנחנו עושים שם גם reaching out למטופלים בתוך חדרי המלון, עוברים ממלון למלון, עוברים בין החדרים
טלי שמואלי:
 הצורך הלך וירד והיום אנחנו יותר פועלים במתן מענה של איזושהי שגרת חירום שתימשך
טלי שמואלי:
 יש לנו קרוב לאלפיים פניות לקו החם שמכבי מפעילה, בדומה לקו החם שהקופות האחרות מפעילות
טלי שמואלי:
 מענה של טיפול פסיכולוגי של שלוש שיחות, יש לנו כבר נכון להיום הבוקר מעל אלף פניות, ופתחנו קו נוסף של פסיכולוגים מכוחותינו שייתנו את המענה בנוסף למענים הללו
טלי שמואלי:
     אנחנו עושים גם reaching out למטפלים שלנו, בודקים שהם בטוב, עושים קבוצות ב-Briefing, קבוצות תמיכה, פותחים קבוצות בתוך המרפאות גם לאוכלוסייה שלא נפגעה מהמעגל הראשון כי אנחנו יודעים שיש גם כמובן טראומה משנית לאותם אנשים שצופים בטלוויזיה, אותן משפחות, אותם האנשים שהיו במעגלים שונים ואנחנו גם נותנים להם מענה
אלי אפללו:
חשוב לי גם לדעת מה חסר לכם, איפה חסר ומה המענים שלכם לטובת הילדים במקרים האלה
טלי שמואלי:
אני חושבת, כמו שגלעד אמר וציין קודם, שהמערכת התחילה בחסר, והחסר המאוד מאוד גדול הוא כמובן בתחום הילדים והנוער
טלי שמואלי:
 האנשים שאנחנו דואגים לתגבר ולתת מענה הם כמובן מכל הדיסציפלינות, כולל טיפולים בילדים ונוער
טלי שמואלי:
 אנחנו עושים מיפוי של מתנדבים כדי להוסיף אותם
טלי שמואלי:
 מה שחסר לנו כרגע זה דברים שאנחנו לא נפתור אותם בנקודת הזמן הנוכחית אלא איזושהי היערכות קדימה, חשיבה קדימה על איך אנחנו פותרים את המשבר שקיים בבריאות הנפש שהולך ומתעצם
יונתן מישרקי:
אתם בקשר עם משרד הבריאות בהקשר הזה?
טלי שמואלי:
כל הזמן
טלי שמואלי:
 אנחנו עובדים בצורה מאוד מאוד צמודה
יונתן מישרקי:
אני מודה לך על הדברים
יונתן מישרקי:
 פרופ' ערד קודש, קופת חולים מאוחדת, בבקשה
ערד קודש:
 אני רוצה להזכיר שהמלחמה הקשה הזו וה-7 באוקטובר תפסו את מערכת בריאות הנפש במערכת מאוד רזה ובמצוקה
ערד קודש:
 יחד עם זאת, חשוב לציין שמערכת הבריאות הייתה המערכת הראשונה שהתעשתה כבר בשעות הראשונות על מנת לתת מענה
ערד קודש:
 תוך שעתיים כבר כל מוקדי החירום היו בפעילות וכמובן שלוש השיחות
ערד קודש:
 חשוב להזכיר, כל קופות החולים, כמובן כולל מאוחדת, נותנות עוד היום כמויות אדירות של מענה ושלוש שיחות, שזה בעצם מענה למצבי משבר שנמצאו כמאוד מאוד אפקטיביים בשלב הזה
ערד קודש:
     לגבי החוסרים, הדבר החשוב ביותר שחסר לנו זה נתונים
ערד קודש:
 אנחנו עדיין לא יודעים את המיפוי המדויק של השוהים בתוך המלונות
ערד קודש:
 יחד עם זאת, מאוחדת, יחד עם כל הקופות האחרות, משתפות פעולה
ערד קודש:
 צריך לזכור שיש פה אירוע שהוא ייחודי, קופות החולים כולן נותנות מענה לכל מבוטחי הקופות ללא קשר לשיוך הקופתי
ערד קודש:
 בפועל, יש פה שיתופי פעולה בין קופות החולים על מנת לתת מענה למפונים בבתי המלון וזה דבר שחשוב לזכור
ערד קודש:
     אנחנו נצטרך להשתמש באירוע הזה, בהזדמנות שנכתבת בדם, על מנת לשנות את התפיסה של מערכת בריאות הנפש
ערד קודש:
 אנחנו בקשר ישיר עם מנכ"ל משרד הבריאות, כמובן עם גלעד, על מנת לחשוב איך אנחנו יוצאים מתוך האירוע הזה, מתוך מחשבה שמערכת בריאות הנפש אינה יכולה להשתמש בכלים של אתמול כדי לתת פתרונות למחר
ערד קודש:
 יש פתרונות, יש חשיבה יצירתית, כמובן גם הכנסה בחזרה של כוח אדם שנפלט מתוך המערכת הציבורית למערכת הפרטית, אבל גם הדבר הזה לא יספק
ערד קודש:
 אנחנו נצטרך לעשות חשיבה מחודשת לגבי הפרדיגמות שעליהן אנחנו נשתית את מערכת בריאות הנפש העתידית, מכיוון שמחסור כוח אדם הוא מחסור שלא נוכל להשלים אותו, בטח לא בחמש או שש השנים הקרובות
יונתן מישרקי:
 אני רק רוצה שתיקחו בחשבון תמיד שהשוטף לא ייעלם לנו בתוך המלחמה שאנחנו נמצאים בה, אותם אלה שזקוקים לאותה תמיכה, לאותה עזרה, במהלך הזמן, מתמודדי הנפש
ערד קודש:
חד-משמעית
ערד קודש:
 השוטף לא נפגע בשום מקום
ערד קודש:
 זה חלק מהאתגר
ערד קודש:
 האתגר הוא לעבוד בשני ערוצים מקבילים, מצד אחד לתת מענה לאוכלוסייה המורכבת, ודאי לאוכלוסייה שסובלת מתחלואה פסיכיאטרית קשה, לצד זה שאנחנו צריכים להמציא את עצמנו מחדש מול אירוע שמעולם לא התמודדנו אתו
ערד קודש:
 על פי מה שאנחנו רואים כבר עכשיו יש עדויות לכך שהמערכת עובדת בכיוון הנכון
יונתן מישרקי:
 ד"ר מרנינה וונטיק שוורץ, קופת חולים לאומית, בבקשה
מרנינה וונטיק שוורץ:
אני מודה על כינוס הוועדה החשובה הזאת
מרנינה וונטיק שוורץ:
 בהתייחס לשאלה האחרונה שלך לפרופ' קודש, אנחנו עובדים בוויסות שגרה וחירום
מרנינה וונטיק שוורץ:
 ברור שהשגרה צריכה להתמשך והיא נמשכת, אבל ברור שאנחנו נדרשים לתת מענה חירום
מרנינה וונטיק שוורץ:
 אני חייבת להגיד שגם קופת חולים לאומית ביום הראשון פתחה קו חם לקוחותיה בצירוף שלוש שיחות והרחבנו את הספקים של שלושת השיחות כדי שנוכל לעמוד בעומס
מרנינה וונטיק שוורץ:
 למחרת נפתח קו לעובדים
מרנינה וונטיק שוורץ:
 פתחנו סדנאות חוסן גם ללקוחות וגם לעובדים בתחום של הורים לחיילים והורים לילדים ואנחנו נותנים הרצאות לקבוצות ייעודיות כשאנחנו מזהים צרכים מסוימים
מרנינה וונטיק שוורץ:
 הדבר הוא דינמי וכל יום עולים צרכים אחרים ואנחנו קשובים ואוספים אותם
מרנינה וונטיק שוורץ:
      יש לנו קשר יומי בתוך התקופה בין הגורמים האחראיים במחוזות על בריאות הנפש וקשר יומי עם האגף לבריאות הנפש ולגלעד
מרנינה וונטיק שוורץ:
 תודה על כל העבודה והעזרה
מרנינה וונטיק שוורץ:
 לאומית היא הקופה הקטנה ביותר בין כולן
מרנינה וונטיק שוורץ:
 בשגרה אנחנו נעזרים בספקים חיצוניים ועכשיו גם כן הרחבנו את העזרה לספקים חיצוניים ממוקדי תחום טראומה
מרנינה וונטיק שוורץ:
 חברנו לבתי החולים אשר בבתי המלון
מרנינה וונטיק שוורץ:
 באופן אישי פרטי אני מתנדבת בשפיים אז ראיתי את העבודה מבפנים ובאמת צריך למפות את האנשים שם לפי עצימות הפגיעות שלהם כדי שאחר כך גם כן נוכל להמשיך ולטפל בהם ולפזר את הכוחות באופן מתאים
מרנינה וונטיק שוורץ:
     גיוס מתנדבים – אני חושבת שאת המתנדבים, אני קוראת לזה במירכאות, לאט-לאט אנחנו נהפוך לעובדים שיקבלו תגמול כפי שמגיע להם, כי זה אנשי בריאות הנפש, אנחנו בונים על זה כדי להגדיל את הכוחות שלנו, גם לגבי טיפולים פרונטליים וגם לגבי טיפולים בטלמדיסין
מרנינה וונטיק שוורץ:
 אני שוב מצרה על כך שאנחנו נכנסנו בחסר אבסולוטי לאירוע אבל אנחנו עושים את כל המאמצים כדי לתקן את החסר הזה ולמזער נזקים
יונתן מישרקי:
תודה על הדברים
יונתן מישרקי:
 נציגת משרד הרווחה, שגית ארבל, בבקשה
שגית ארבל אלון:
כמו שכבר צוין קודם, העבודה עם משרד הבריאות משולבת יחד עם קופות החולים יד ביד
שגית ארבל אלון:
 אנחנו שותפים בתהליך ואני רוצה רק לייצר רצף בין שני נושאים
שגית ארבל אלון:
 יש את הסוגיה של חוסן, שכמו שנאמר פה מתבסס על קהילות, לא תמיד זו הקהילה דווקא של המקום שבו אתה גר, כמו שאנחנו רואים בצורה מאוד מאוד משמעותית בקיבוצים או בישובים שיצאו כמקשה אחת לעומת קבוצות אחרות שיצאו שלא בקבוצה אחת
שגית ארבל אלון:
 לכל אחד יכולות להיות קהיליות מסוגים שונים ואני חושבת שאחת העבודות המשמעותיות שיהיו בתקופה הקרובה היא לאתר את הקהילה של כל אחד עבור עצמו כדי לפתח חוסן
שגית ארבל אלון:
     חשוב מאוד, כמו שכבר צוין קודם אבל אולי נרחיב את המעגל, לייצר תהליך של הכשרה של מגיבים ראשונים, בין אם זה אנשים שהם במערכת הבריאות הכללית, בין אם זה עובדים סוציאליים, שכמו שכבר נאמר, היו במקום ובאירוע כבר ביום הראשון ועושים מהרגע הראשון עבודה - - -
יונתן מישרקי:
אני מתנצל שאני קוטע אותך, החברים בטוח ישמחו לשמוע מה את חושבת על המנגנון של שיתוף הפעולה או העבודה מתחת משרד הבריאות או במקביל למשרד הבריאות, או מה הפלטפורמה הנכונה בעינייך לרכז בסוג של פירמידה את כל העובדים תחת מטרייה אחת
אלי אפללו:
שלא תהיה כפילות
שגית ארבל אלון:
אני חושבת שהתהליך הזה כרגע עובר דיוק בדיאלוג בין משרד הבריאות למשרד הרווחה, הן בעבודה של המלונות – ציין את זה ד"ר בודנהיימר כבר לפניי – והתהליך הזה כרגע בשלבים אחרונים של גיבוש ואני מניחה שהוא יונח בצורה משותפת על השולחן
שגית ארבל אלון:
      אני מנסה להגיד שיש את העניין של החוסן הכללי, שהוא תהליך יותר נרחב ופחות בתחום ישיר של בריאות הנפש, וגם את הרצף הזה אנחנו עסוקים ביחד לתכלל
שגית ארבל אלון:
 אם יש משהו שהוא לא נכון זה לייצר עבודה מבוזרת ולכן, כדי לדייק את זה עד הסוף, אנחנו נדרשים לעבוד גם עם משרד הבריאות, עם משרד החינוך, בעיניי גם עם השלטון המקומי, בצורה מאוד מאוד הדוקה, וכמובן החברה האזרחית
שגית ארבל אלון:
 אני חושבת שאנחנו לקראת סוף גיבוש התהליכים ואני חושבת שיחד נגיש את זה ולא כל אחד לחוד
שגית ארבל אלון:
 הנכונות היא לשתף פעולה
יונתן מישרקי:
אנחנו חושבים שזה האירוע, גם שיתוף פעולה אבל גם גורם אחד שינהל את כל הדבר הזה
יונתן מישרקי:
 ציינת את משרד החינוך, אתם, משרד הרווחה, משרד הבריאות, שיהיה גורם אחד שיתכלל את זה
קטי קטרין שטרית:
כמה עו"סיות יש במרפאת בריאות הנפש בשדרות?
שגית ארבל אלון:
במרפאה בריאות הנפש בשדרות זה לא עו"סיות של הרווחה - - -
קטי קטרין שטרית:
במרכז החוסן
קטי קטרין שטרית:
 אני אתן לך את הנתון – עו"סית ורבע כל שדרות
קטי קטרין שטרית:
 מכאן תביני מה בסופו של דבר יהיה בתהליך, טיפול מהיר-מהיר וכולם יעברו לביטוח הלאומי
שגית ארבל אלון:
זו לא הכוונה
שגית ארבל אלון:
 אני חושבת שהכוונות הן גם לייצר איזשהו מענה ראשוני אוניברסלי, גם לייצר ריבוד של טיפולים, מי צריך את זה ומי צריך אחר, לייצר תהליכים שהם מדויקים, ריבוד של אוכלוסיות, וגם בסופו של דבר לגייס או לייצר ממתנדבים לעובדים
שגית ארבל אלון:
 אני חושבת שכל הדברים כבר נאמרו ע"י קודמיי
יונתן מישרקי:
 אלישבע לב-רן, פסיכולוגית קלינית מפורום הארגונים למען הפסיכולוגיה הציבורית
אלישבע לב-רן:
שלום לכם
אלישבע לב-רן:
 לא קל לדבר בימים כאלה ואני אקצר ולא אחזור על הדוברים הקודמים כיוון שברור לכולם שהאירוע הוא בקנה מידה אחר ודרוש תכלול
אלישבע לב-רן:
 התפקיד של הפסיכולוגים הציבוריים מגלם את הקהילתיות שדיברו עליה
אלישבע לב-רן:
 הפסיכולוגים בשירות הציבורי פזורים על כל הארץ והם גם בכל המערכות, בחינוך, בבריאות, בשיקום, בהתפתחות הילד
אלישבע לב-רן:
 זה לא רק קליניים, גם פסיכולוגים חינוכיים שיקומיים רפואיים הם גם מטפלים
אלישבע לב-רן:
 כמו שראיתם, קפצו המון פסיכולוגים, אנחנו כולנו מודים, מתרגשים, מעריכים, באו למלונות להתנדב, אבל זה טוב בטווח המיידי, זה ברור לכם שזה לא לטווח הארוך
אלישבע לב-רן:
     לטווח הבינוני, הקרוב – וזה לא סוד, יש פה הרבה אנשים שיודעים את זה – אנחנו קוראים כבר שנים להחזיר את הפסיכולוגים לשירות הציבורי וזה דרך שכר
אלישבע לב-רן:
 אני רוצה שתדעו, לא נעים לי להטריד אתכם באמצע מלחמה, אבל הסכם השכר שלנו עכשיו, בימים אלה, הוא פתוח, אפשר לסגור אותו בחודש
אלישבע לב-רן:
 אנחנו יודעים משמועות שמחכה לנו איזו קופסה קטנה של החרגה - - -
יונתן מישרקי:
הדברים ברורים, אנחנו נשמע את נציגת האוצר
אלישבע לב-רן:
משפט אחרון
אלישבע לב-רן:
 עם ישראל אמר בשבועיים האחרונים שהוא רוצה סולידריות, אני חושבת שכולם פה בחדר מבינים על מה אני מדברת, אין צורך להרחיב
אלישבע לב-רן:
 אנחנו מצפים שגם הסולידריות הזאת תשתקף במדיניות של הרווחה, של הבריאות ושל החינוך
יונתן מישרקי:
 עדי סגל, בבקשה
עדי סגל:
אני מטעם "בנפשנו", פסיכולוגים קליניים שנאבקים להצלת בריאות הנפש
עדי סגל:
 אני אגיד שבהכשרה שלי אני גם פסיכולוגית קלינית מומחית וגם חינוכית מומחית
עדי סגל:
 שמחתי לשמוע פה שני דברים: אחד, הרצון למנוע פתולוגיזציה והשני להחזיר את כוח האדם שזלג מהמערכת אל הפרטי
עדי סגל:
      מזה שמונה שנים קופות החולים אמורות לספק את על פי חוק את שירותי בריאות הנפש בקהילה ולמרות זאת קופות החולים עוד לא נתנו דין וחשבון בשמונה השנים האחרונות על איך נראה מערך בריאות הנפש ואיך נראות ההוצאות שלהן
עדי סגל:
 אנחנו יודעים שהשנה יש תקצוב של ארבעה מיליארד לטיפול בקהילה – אני מדגישה בקהילה, לא לאשפוז לקופות החולים – ואנחנו יודעים שהתקציב הזה לא מנוצל
עדית סרגוסטי:
מאיפה המספר הזה?
עדי סגל:
בפסיקה של בג"ץ מה-20 באוקטובר יש חיוב למדינה ולקופות החולים לתת מענה עד ה-4 בדצמבר
עדית סרגוסטי:
זו עתירה שלנו אז במקרה אני יודעת
עדי סגל:
עכשיו לעניינים הדחופים שלשמם התכנסנו
עדי סגל:
 משרד החינוך הוציא מכתב מה-22 באוקטובר למנהלי השירותים הפסיכולוגים החינוכיים והוא מבין שזה אירוע של פסיכולוגים, אבל פה כרגע אנחנו מדברים על אירוע שמנוהל ע"י פסיכיאטרים
עדי סגל:
 אנחנו רוצים דבר נורא נורא פשוט – שהרגולטור יורה לקופות החולים לגייס את הפסיכולוגים, לא באופן כללי, פסיכותרפיסטים, אותנו, את המומחים לטיפול
עדי סגל:
 יש היום בשירות הציבורי כ-1,300 פסיכולוגים קליניים, לעומת זאת יש 4,000 מאיתנו במגזר הפרטי
עדי סגל:
 אנחנו לא נבוא לעבוד עם 40 שקלים לשעה ויש תקציבים שאפשר להפעיל
עדי סגל:
     ברור שקופת חולים כללית לא יכולה בגלל שהיא מחושקת בהסכמים קיבוציים, אבל אתם יכולים לתת צו חירום ולהגיד להם לגייס אותנו, הפסיכולוגים, ואנחנו נבוא ונעבוד, אנחנו מוכשרים לעבוד בטיפול בטראומה
יונתן מישרקי:
הנושא ברור
עדי סגל:
אפשר להורות לקופות החולים גם במערך שניתן פה, והוא מערך טוב, אבל אם אחרי פגישה עד שלוש נדרש קוד F, זאת אומרת שנדרשת הערכה פסיכיאטרית, אז גם אנשים לא יבואו וגם אנחנו מייצרים פה צוואר בקבוק
עדי סגל:
 אם תיתנו לנו לעבוד, תגייסו אותנו ושפשוט יהיה walk-in ואחרי זה יפתרו את טופס 17 וכל העניין אז אפשר יהיה לעבוד
עדי סגל:
 יש פה כוח אדם שיכול לתת מענה
יונתן מישרקי:
 נציגת האוצר, מאי שמואל, בבקשה
מאי שמואל:
מאי שמואל, רפרנטית מאקרו מאגף שכר והסכמי עבודה
מאי שמואל:
 סוגיית השכר של הסכם הפסיכולוגים היא סוגיה מוכרת
מאי שמואל:
 היא סוגיה שכבר עלתה אצלנו ונמצאת בראש סדר העדיפויות כבר בהסכם המסגרת שנחתם ביולי האחרון, שבו ניתנו תוספות שכר שקליות ואחוזיות רוחביות לכלל המגזר הציבורי, ביניהם גם לפסיכולוגים
מאי שמואל:
 מלבד התוספות האלו גם הוסכם עם ההסתדרות שהפסיכולוגים יהיו אוכלוסייה מתועדפת, זאת אומרת אוכלוסייה שאנחנו נטפל בה בהסכם שכר ייעודי נוסף על אותן תוספות וההסכם הזה אמור לטפל בבעיית מבנה השכר
יונתן מישרקי:
מה לוחות הזמנים? אנחנו מדברים על מצב מלחמה
יונתן מישרקי:
 ולאיפה אתם שואפים? כמה אתם רוצים שהשכר יהיה לשעה?
מאי שמואל:
מבחינת לוחות הזמנים, האוכלוסייה הזאת נמצאת בראש סדר העדיפויות
מאי שמואל:
 הדיונים מול ההסתדרות היו אמורים להתחיל כבר מיד אחרי החגים והדיונים האלה נדחו בגלל המצב ובגלל המלחמה
מאי שמואל:
 מבחינת הסוגייה התקציבית, אנחנו עדיין לא בשיח על המגבלה התקציבית וזה אמור להיות בשיח מול ההסתדרות
גאיה עפר:
גאיה עפר מאגף התקציבים במשרד האוצר
גאיה עפר:
 חשוב לי להגיד שהטווח המיידי זה הדבר שאנחנו כרגע בפוקוס עליו ואנחנו לא ממתינים להסכם שכר, למסגרת ולמשא-ומתן בשביל להנחות את קופות החולים ביחד עם משרד הבריאות לגייס כמה שיותר מטפלים
יונתן מישרקי:
באיזה שכר?
גאיה עפר:
לקופות החולים יש כמה כלים לגייס מטפלים, כמובן בתשלום
גאיה עפר:
 לגייס אנשים שקודם לכן התנדבו ועכשיו יגויסו בתשלום
גאיה עפר:
 יש אפשרות להעסיק עצמאים, יש אפשרות להתקשר עם עמותות וארגונים שהיום כבר מעסיקים בשכר ומן הסתם לא מפוקחים
גאיה עפר:
 תהיה לקופות גמישות להעסיק באופן מידי את כל מי שיהיה מוכן להתגייס לשירות הציבורי
גאיה עפר:
 תצא הנחיה היום
אלי אפללו:
באיזה שכר? זו הנקודה
יונתן מישרקי:
היא אמרה שיש גמישות בשכר
יונתן מישרקי:
 אני רוצה רק לוודא שהבנתי נכון – כמו שהיום הקופות מגייסות עובדים בהתאם לשכר שהן מחליטות, כמה לשלם לשעה לאותו עובד - - -
גאיה עפר:
יש כל מיני סוגי התקשרות וכל מיני דרכי אספקה שקופת החולים באמצעותם נותנות מענה לצרכים בבריאות הנפש
גאיה עפר:
 דרך אחת היא באמצעות שכירים ואלה מוגבלים - - -
יונתן מישרקי:
האם המחיר נשאר 40 שקל לשעה או לא?
דניאל אוסטר:
דניאל תור, מצוות בריאות באגף השכר במשרד האוצר
דניאל אוסטר:
 הגענו היום שלושתנו גם בגלל שאנחנו מדברים בסופו של דבר בעולם בריאות הנפש על מספר גורמים שמתנהלים בצורה שונה
דניאל אוסטר:
 כשאנחנו מדברים על קופות החולים – על קופת חולים כללית הסכם השכר שמדברים עליו במדינה חל גם, אך יש שלוש תקופות נוספות שאינן מתנהלות רק לפי הסכם השכר
דניאל אוסטר:
 כשמדברים על גמישות – וגאיה בעצם התחילה לפרט פה – לא  נפרט את כלל הכלים שעומדים אבל אחד הדברים המרכזיים בעבודתנו, בטח תחת מצב חירום כרגע, זה לתת גמישות להנהלות, לתת להן את הכלים ואת היכולת
דניאל אוסטר:
 זה היה עוד לפני
דניאל אוסטר:
 דובר פה על כללית כמחושקת בגלל הסכם שכר, לא נכנס למורכבויות האלה אבל שלושת הקופות האחרות זה קופות שעובדות מולנו - - -
יונתן מישרקי:
היא הקופה הגדולה
יונתן מישרקי:
 יש לכם פתרון בשבילה?
דניאל אוסטר:
אני אגיד שזה היה אנדרסטייטמנט, אנחנו לגמרי מבינים את הגודל של כללית, המשמעות והאימפקט
דניאל אוסטר:
 זו העבודה שלנו, זה מה שהם עושים ביום-יום
דניאל אוסטר:
 גאיה אמרה, אנחנו לא מחכים
יונתן מישרקי:
אני רוצה בכל זאת לשמוע מכם אמירה ברורה שבטווח המיידי, לפני שאתם עושים את התוכניות לטווח הארוך, תאפשרו לכל הקופות לשכור שירותי בריאות נפש איכותיים במחיר נורמלי, מחיר שיוכל להעסיק, שיבואו לשירות הציבורי, ושלא למצוא את עצמנו עוד פעם מוגבלים בזה
יונתן מישרקי:
 זה הכל
אלישבע לב-רן:
אבל השירות הציבורי לא פרילנסרים, כך קשה לתת טיפול
יונתן מישרקי:
יש את הטווח הקצר ויש את הטווח הארוך, אני מדבר כרגע על הטווח הקצר
יונתן מישרקי:
 קודם כל הבשורה שכביכול הם באים להשמיע לנו, אני רוצה לשמוע שזה באמת ירד בצורה מעשית לשטח ושאני לא נתקל עכשיו בכל מיני מגבלות
גאיה עפר:
אנחנו לא מכירים קושי שעולה כרגע מקופות החולים לגייס
גאיה עפר:
 אנחנו שומעים שכולם כרגע בשיח ויש נכונות של ציבור המטפלים להגיע ולעבוד בתגמול שהקופות מציעות, בטח בטווח הקצר, וכאמור, בטווח הארוך אנחנו דנים
קריאות:
זה לא נכון
יונתן מישרקי:
יושבים פה נציגי קופת חולים, הם יגידו לנו כבר אם זה נכון או לא, הם יודעים אם מגייסים או לא
יונתן מישרקי:
 לגבי הטווח הארוך, דווקא בגלל המלחמה, דווקא בגלל הסיטואציה שבה אנחנו נמצאים, סיטואציה קשה, זה הזמן לשבת על הסכם ולגמור אותו
יונתן מישרקי:
 זו לא סיבה לדחייה, כמו שהציגו פה, ההפך, זו סיבה לבוא ולגמור את ההסכם
יונתן מישרקי:
 אני קורא מפה להסתדרות, לכם, האוצר, מנהל השכר, לשבת יחד ולגמור את זה דווקא עכשיו
מיכל מרים וולדיגר:
אני חושבת שזה לא רק שכר, אני חושבת שיש דרכים נוספות
מיכל מרים וולדיגר:
 זה גם שכר, חד וחלק, אבל יש עוד דרכים נוספות לתגמל עובדים שעובדים בשירות הציבורי מעבר לשכר ולתת להם את כל האפשרות
מיכל מרים וולדיגר:
 אני על התחום הזה לא מעט, כל המערך לא עובד נכון וצריך לייעל אותו
מיכל מרים וולדיגר:
 בסוף זה גם כסף אבל לאו דווקא שכר
מיכל מרים וולדיגר:
 צריך לתת וצריך להעלות, בוודאי, אבל השאלה היא אם זה משהו יותר רחב וזה לא רק אוצר אלא אוצר ובריאות ביחד, איך אנחנו גורמים באמת לשירות הציבורי לעבות את אנשי המקצוע
מיכל מרים וולדיגר:
 שכר, הרבה פעמים זה ייצור מעגל קסמים, שאתם תעלו והציבורי יעלה וזה לא ייגמר
מיכל מרים וולדיגר:
 שכר הוא חשוב אבל יש עוד הרבה דרכים אחרות למשוך כוח אדם כל כך חשוב וכל כך חיוני – עובדים סוציאליים ופסיכולוגים – לתוך המערך
טטיאנה (טניה) מזרסקי:
וגם מחסור בפסיכיאטרים שממונים לנהל את המרפאה
טטיאנה (טניה) מזרסקי:
 זאת הבעיה שאנחנו חוזרים אליה שוב ושוב
טטיאנה (טניה) מזרסקי:
 לפני הנוהג הקיים במשרד הבריאות, רק פסיכיאטר רשאי לנהל את המרפאה, אבל יש מחסור והמרפאות נסגרות
מיכל מרים וולדיגר:
זה לא נכון כבר
גלעד בודנהיימר:
אני רוצה לומר שזה לא נכון
גלעד בודנהיימר:
 יכולה להיות מדיניות מקצועית במקום כזה או אחר אבל הגישה העקרונית אומרת שגם פסיכולוגים וגם עובדים סוציאליים יכולים לנהל מרפאות, לא חייבים פסיכיאטר שינהל מרפאה
גלעד בודנהיימר:
 זה נכון שלפעמים בשביל הכרה להתמחות יש אילוצים כאלה ואחרים שמייצרים את זה, אבל חלק מהקופות שיושבות פה יוכלו לספר לכם שמיטב המנהלים הם פסיכולוגים או עובדים סוציאליים וזה מתקיים במערכת
יונתן מישרקי:
גלעד, אתה מכיר קושי של הקופות לגייס אנשים בתקופה זו?
גלעד בודנהיימר:
בשנה האחרונה הייתה זליגה מאוד גדולה של כוח אדם מהציבורי לפרטי
גלעד בודנהיימר:
 כרגע, בנקודת זמן זו, אני לא יודע לענות על השאלה
יונתן מישרקי:
 מאי שמואל, לגבי ההסכם, קראתי פה קודם, ואני קורא לכם גם עכשיו, לשבת בזמן המלחמה, ולסיים את זה, כי אנחנו צריכים את המענה הזה
יונתן מישרקי:
 אני אעמוד על זה, אני אעקוב אחרי זה, הוועדה תשב על הנושא הזה
מאי שמואל:
העבודה נעשית גם עם בעלי המקצוע, גם אלו שיושבים פה, גם עם גלעד נפגשנו וגם עם חברת כנסת מיכל
מאי שמואל:
 כדי להגיע למבנה שכר שהוא נכון לפסיכולוגים והסכם שכר שהוא לא תוספות רוחביות, צריך לעשות פה עבודת שורש והיא מצריכה עזרה של כל בעלי המקצוע שיושבים פה וחלקם גם לא יושבים פה
יונתן מישרקי:
אבל אני מבקש שזה לא יידחה בגלל המלחמה
יונתן מישרקי:
 דוד קורן, מנכ"ל עמותת ער"ן, ידידי, בבקשה
דוד קורן:
תודה על הדיון
דוד קורן:
 אנחנו למעשה חדר המיון הקדמי
דוד קורן:
 אנחנו מקבלים בכל יום 2,000-2,500 פניות
דוד קורן:
 את המודל שגלעד סיפר עליו, שמפנה אנשים לטיפול בטראומה, אנחנו מפעילים
דוד קורן:
 הוא התחיל לפעול אתמול
דוד קורן:
 אנחנו כבר מקבלים את המאות הראשונות של הפניות האלה
דוד קורן:
 זה גם נוגע לפונים שחברת הכנסת לימור הר מלך דיברה עליהם וציינתי בפניה שהמודל הזה קיים
דוד קורן:
אני מסכים עם הדברים שגלעד אומר, שמה שעבד בשגרה יעבוד בחירום
דוד קורן:
 כן, יש לנו חילוקי דעות עם גלעד, עם משרד הבריאות, בנושא התקצוב, אני לא רוצה להיכנס לדיון הזה כאן
דוד קורן:
 אני חושב שאנחנו מצפים לקשב אחר גם בשגרה וגם בחירום
יונתן מישרקי:
המוקד שלכם מתוקצב עכשיו ע"י משרד הבריאות?
דוד קורן:
עוד לא
דוד קורן:
 לא, הוא עוד לא מתוקצב
דוד קורן:
 אני רוצה להגיד שהפניות שמגיעות אלינו מטופלות ברמה מאוד מקצועית של 1,700 המתנדבים שלנו שעובדים יום ולילה, ואנחנו מגייסים עוד מתנדבים היום, גם בארץ וגם בחו"ל
דוד קורן:
 הפניות קורעות לב, של ילדים מגיל 6 עד גיל 100
דוד קורן:
 אנחנו נעזרים גם בקואליציה לטראומה וגם בעשרות ארגונים אחרים שאנשים מועברים אליהם להמשך טיפול, בעיקר בחברה האזרחית אבל גם באנשים של משרד הבריאות
דוד קורן:
     אכן מערך בריאות הנפש הורעב, הורעב במשך שנים
דוד קורן:
 אני חושב שאם אנחנו רוצים לצאת מהמשבר הזה – וישב פה ראש מועצת אשכול, שלדעתי אפשר היום לשנות את השם שלו לאש ושכול – נדמה לי שאנחנו מדברים על מרתון ולא על ספרינט
דוד קורן:
 לכן האירוע הזה צריך להשתקף בתקציב המדינה של 24, שלדעתי צריך לפתוח אותו – אני מדבר פה לאנשי האוצר וחברי הכנסת כמובן – והנושא של בריאות הנפש חייב להיות שם, כי אם לא נגע בבריאות הנפש בצורה שמשנה סדרי העדיפויות לא נחזור להיות המדינה שאנחנו רוצים שנהיה
דוד קורן:
 אני מאמין שיש לעם הזה כוחות נפש אדירים
דוד קורן:
 אני לא חושב שנהיה פה עם מאות-אלפים של פוסט-טראומטיים, אני ממש לא חושב כך, אבל צריך לטפל בהם עכשיו
יונתן מישרקי:
תודה רבה ותודה על מה שאתם עושים
יונתן מישרקי:
 גלעד, יש לך משהו להגיד לגבי נושא התקצוב?
גלעד בודנהיימר:
מודל התשלום – מכיוון שיש עוד עמותות שפותחות קווים – הוא מודל של מבחן תמיכה
גלעד בודנהיימר:
 זה נכון שההיקף של ער"ן הוא אכן מרשים והם לוקחים את התפקיד על כתפיהם, הרחבנו כרגע את התקציב של מבחן התמיכה ואנחנו נבחן אפשרויות שער"ן הציעו כדי לבחון איך אפשר לתמוך
יונתן מישרקי:
 הרב אריה מונק, מנכ"ל בית חם, בבקשה
אריה מונק:
תודה על הדיון החשוב הזה
אריה מונק:
 אנחנו ב"בית חם" מתכללים כבר עשרות שנים מגוון שירותים של בריאות הנפש, החל ממרפאות פסיכיאטריות וכלה בכל מה שקשור בשיקום מתמודדים
אריה מונק:
 מתחילת האירוע אנחנו מקבלים אלפי שיחות במוקד שלנו ואחד הדברים שאני מאוד מאוד מוטרד מהם – ובשביל זה ביקשנו גם את הדיון הזה – זה העניין של היום שאחרי, למרות שאנחנו לא רואים אותו אבל אנחנו כבר מתכננים אותו, כי אנחנו מבינים שבשלב הראשון יש הרבה התנדבות, כל הכבוד לכל העובדים הסוציאליים, הפסיכולוגיים וכולם, אנחנו רוצים לדעת בסיום הוועדה הזו מי לוקח את האחריות ביום שאחרי לכל אותם פוסט-טראומטיים שיהיו
אריה מונק:
     אני גם אחרי כמעט 30 שנה בתחום חושב שאנחנו לא נהיה מדינה בטראומה, זה קצת הגזמות, אבל בהחלט יהיו פה הרבה מאוד אנשים שצריכים טיפול
אריה מונק:
 כיום אנחנו יודעים שבטווח המיידי יש את המוקדים השונים, יש את שלוש השיחות שמשרד הבריאות נותן באמצעות קופות החולים, יש את נוהל חרדה שנותן ביטוח לאומי עם משרד הבריאות, מרכזי החוסן, ואנחנו לא יודעים שיש מי שייתן את הטיפול ארוך הטווח אחרי שהאירוע הזה ייגמר
אריה מונק:
 קופות החולים יגידו שאין להן כסף, ובצדק
אריה מונק:
 אנחנו עובדים אתן המון שנים ואם לא תהיה תוספת לא יהיה להן את הכסף לזה
אריה מונק:
 ביטוח לאומי, זה כבר לא יהיה אירוע שלא כי זה לא נפגעי פעולות איבה, ואין מי שלוקח אחריות
אריה מונק:
      אני מאוד מבקש שנצא מהוועדה הזאת עם אמירה ברורה מי לוקח אחריות על הדבר הזה כי צריך גם להכין תקציב לזה וגם להכין מערכים
אריה מונק:
 אני חושב שמשרד הבריאות הוא זה שצריך לתכלל את האירוע של בריאות הנפש ולא כל השאר כי אי אפשר שהרבה מידיי ידיים יגעו פה כי אז אף אחד לא מקבל את השירות
יונתן מישרקי:
בהחלט
יונתן מישרקי:
 תודה רבה, הרב אריה מונק
יונתן מישרקי:
 שרגא יעקבסון, מעמותת עזר מציון, בבקשה
שרגא יעקבסון:
אני רוצה לעלות את נושא נפגעי הנפש שכבר אנחנו מטפלים במהלך השנה בעזר מציון ובעמותות אחרות
שרגא יעקבסון:
 האנשים האלה צריכים את הפוקוס הכי גדול עכשיו, כי אם לנו קשה אז להם קשה שבעתיים, במיוחד אלה שפינו אותם מהצפון והדרום
שרגא יעקבסון:
 אנחנו מנסים לקלוט אותם גם אצלנו באזור המרכז אבל משרד הבריאות והוועדה צריכים לקחת בחשבון שהאנשים האלה בסופו של דבר הם הנפגעים הראשונים מהטראומה שקורית כאן לכל העם הזה
יונתן מישרקי:
 גלעד, בהמשך לשאלתו של הרב מונק, אני חושב שזה אך טבעי שמערך בריאות הנפש של משרד הבריאות הוא זה שיהיה אחראי על הטווח הארוך
גלעד בודנהיימר:
בוודאי
גלעד בודנהיימר:
 אמרתי את זה לפני כן בצורה מאוד ברורה – בטווח הארוך משרד הבריאות לוקח אחריות על בריאות הנפש בשיתופי פעולה נדרשים ביחד עם כל הגורמים המעורבים
מיכל מרים וולדיגר:
עזר מציון, לגבי מתמודדי נפש שאתה משקם, אתה יודע היום על כאלה שלא מקבלים את הטיפול כמו שצריך, שהשגרה פגעה בהם ואין לך מענים? אני לא שמעתי על זה אבל אשמח לשמוע
שרגא יעקבסון:
אנחנו קלטנו במרכזים שלנו נפגעי נפש שמפונים מהדרום, כמובן ביחד עם אישור הצוות של גלעד
שרגא יעקבסון:
 אנחנו קולטים אותם אצלנו ואני מאמין שגם אחרים עושים זאת
שרגא יעקבסון:
 לקחנו בחשבון שהאוכלוסייה הזו בסופו של דבר נפגעת בצורה משמעותית במיידי מפינוי כזה או אחר, משינוי אורח החיים שלה
מיכל מרים וולדיגר:
השאלה איך זה קורה בפועל
מיכל מרים וולדיגר:
 אתה רואה שיש בעיות ואין לך מענים או שאתה מצפה שיקרו?
שרגא יעקבסון:
אצלנו יש מענים ואני מאמין שגם אחרים עושים את אותו דבר
שרגא יעקבסון:
 ברגע שמקבלים פניה כזו או אחרת מרשות מקומית שהתפנתה אליהם משפחה מהדרום או משוקם נפש מהצפון, אנחנו פשוט קולטים אותם אצלנו
אריה מונק:
אנחנו מלווים 1,400 אנשים ביום שהם נפגעי נפש ומתמודדי נפש
אריה מונק:
 כולם מקבלים ברמה יומית שיחה טלפונית, כולל כל הצרכים, תרופות ומזון, וגם אלה שמפונים
אריה מונק:
 אז דווקא האוכלוסייה הזאת, שבאמת היא כל כך רגישה, זו אוכלוסייה שיש עליה את הפוקוס כי יש את האנשים שעוטפים אותם כל השנה
יונתן מישרקי:
 אליקו שליין, בבקשה
אליקו שליין:
אני נכה ופעיל חברתי, מתמודד עם פוסט טראומה, שאמנם לא קשורה למצב אבל היא מחריפה עקב המצב
אליקו שליין:
 אין פה מענים אמיתיים למי שכבר לצערנו הרב עם פוסט-טראומה
אליקו שליין:
 לצערי הרב, נאמרו הרבה חצאי אמיתות, בלשון עדינה
אליקו שליין:
 אני כבר שנים בוועדות הרווחה והבריאות בכנסת - - -
יונתן מישרקי:
איפה אתה נמצא?
אליקו שליין:
אני נמצא כרגע באילות
אליקו שליין:
 יש לנו המון בעיות
אליקו שליין:
 ברמת השר – אנחנו מבקשים, דורשים, ודרשנו, למשל בנושא חידוש הקנאביס הרפואי